b'\n_START_ARTICLE_\nRaimondas Katinas\n_START_PARAGRAPH_\nRaimondas Katinas (1953 m. gegu\xc5\xbe\xc4\x97s 2 d. Vilniuje), choro dirigentas ir pedagogas.\n_START_SECTION_\nBiografija\n_START_PARAGRAPH_\n1968\xe2\x80\x931971 m. choro dirigavimo mok\xc4\x97si Vilniaus M. K. \xc4\x8ciurlionio vidurin\xc4\x97je meno mokykloje (prof. K. Kavecko klas\xc4\x97), 1971\xe2\x80\x931979 choro dirigavim\xc4\x85 studijavo Lietuvos valstybin\xc4\x97je konservatorijoje (vyr. d\xc4\x97st. A. Jurgu\xc4\x8dio, vyr. d\xc4\x97st. P. Gylio ir doc. V. \xc4\x8cetkausko klas\xc4\x97s). 1981 kvalifikacij\xc4\x85 k\xc4\x97l\xc4\x97 Maskvos Did\xc5\xbeiajame operos ir baleto teatre._NEWLINE_1973\xe2\x80\x931974 kartu su J. Kubiliumi vadovavo Vilniaus 7-osios vidurin\xc4\x97s mokyklos vyresni\xc5\xb3j\xc5\xb3 klasi\xc5\xb3 mergai\xc4\x8di\xc5\xb3 chorui. 1974\xe2\x80\x931976 Vilniaus karin\xc4\x97s \xc4\xafgulos dain\xc5\xb3 ir \xc5\xa1oki\xc5\xb3 ansamblio meno vadovas ir dirigentas. 1977\xe2\x80\x931979 Vilniaus miesto moter\xc5\xb3 choro \xe2\x80\x9eEgl\xc4\x97\xe2\x80\x9c chormeisteris (koncertavo Italijoje ir Vokietijoje), 1979\xe2\x80\x931983 Vilniaus kamerinio vyr\xc5\xb3 choro \xe2\x80\x9eVilma\xe2\x80\x9c chormeisteris \xe2\x80\x93 dirigentas (koncertavo Bulgarijoje ir Vengrijoje). 1979\xe2\x80\x931982 Lietuvos valstybinio operos ir baleto teatro chormeisteris, nuo 1982 Lietuvos radijo ir televizijos valstybinio choro vyr. chormeisteris, 1984\xe2\x80\x931991 dirigentas. Lietuvos radijui choras padar\xc4\x97 per 100 \xc4\xafvairi\xc5\xb3 k\xc5\xabrini\xc5\xb3 fondini\xc5\xb3 \xc4\xafra\xc5\xa1\xc5\xb3, koncertavo Rusijoje, Ukrainoje, Gruzijoje, Arm\xc4\x97nijoje ir Azerbaid\xc5\xbeane. 1982\xe2\x80\x931985 kartu su J. Jurgai\xc4\x8diu vadovavo Elektr\xc4\x97n\xc5\xb3 vyr\xc5\xb3 chorui \xe2\x80\x9eEnergetikas", i\xc5\xa1mok\xc4\x97 nema\xc5\xbea nauj\xc5\xb3 k\xc5\xabrini\xc5\xb3, koncertavo su juo Lietuvoje, Ukrainoje ir Moldavijoje, dalyvavo 1985 respublikin\xc4\x97s dain\xc5\xb3 \xc5\xa1vent\xc4\x97s konkurse._NEWLINE_Nuo 1983 R. Katinas Vilniaus M. K. \xc4\x8ciurlionio vidurin\xc4\x97s meno mokyklos (men\xc5\xb3 gimnazijos) choro dirigavimo d\xc4\x97stytojas; i\xc5\xa1ugd\xc4\x97 b\xc5\xabr\xc4\xaf jaun\xc5\xb3j\xc5\xb3 dirigent\xc5\xb3._NEWLINE_Nuo 1996 Vilniaus miesto kult\xc5\xabros r\xc5\xabm\xc5\xb3 moter\xc5\xb3 choro \xe2\x80\x9eEgl\xc4\x97\xe2\x80\x9c meno vadovas ir dirigentas. 1997 i\xc5\xa1 muzikalesni\xc5\xb3 choris\xc4\x8di\xc5\xb3 sudar\xc4\x97 kamerin\xc4\xaf \xe2\x80\x9eEgl\xc4\x97s\xe2\x80\x9c chor\xc4\x85 ir aktyviai \xc4\xafsitrauk\xc4\x97 \xc4\xaf kult\xc5\xabrin\xc4\xaf gyvenim\xc4\x85 \xe2\x80\x93 choras koncertavo Vilniuje ir kitur, Lietuvos radijui padar\xc4\x97 fondini\xc5\xb3 \xc4\xafra\xc5\xa1\xc5\xb3, 1997 XI tarptautiniame Stasio \xc5\xa0imkaus chor\xc5\xb3 konkurse Klaip\xc4\x97doje peln\xc4\x97 pirm\xc4\x85j\xc4\x85 viet\xc4\x85 ir special\xc5\xb3 priz\xc4\x85 u\xc5\xbe vertingiausi\xc4\x85 program\xc4\x85 ir u\xc5\xbe geriausiai interpretuot\xc4\x85 privalom\xc4\x85j\xc4\xaf k\xc5\xabrin\xc4\xaf. 1998 m. kovo 21 d. \xe2\x80\x9eEgl\xc4\x97\xe2\x80\x9c koncertu pa\xc5\xbeym\xc4\x97jo savo 40-met\xc4\xaf, dalyvavo 1998 II Pasaulio lietuvi\xc5\xb3 dain\xc5\xb3 \xc5\xa1vent\xc4\x97je Vilniuje; chor\xc5\xb3 konkurse savo kategorijoje laim\xc4\x97jo tre\xc4\x8di\xc4\x85j\xc4\x85 viet\xc4\x85. 1998 ruden\xc4\xaf dirigentas prad\xc4\x97jo vadovauti ir Vilniaus miesto vyr\xc5\xb3 chorui \xe2\x80\x9eVytis"._NEWLINE_R. Katinas para\xc5\xa1\xc4\x97 muzikini\xc5\xb3 straipsni\xc5\xb3 ir koncert\xc5\xb3 recenzij\xc5\xb3, dalyvavo chor\xc5\xb3 ap\xc5\xbei\xc5\xabr\xc5\xb3 ir konkurs\xc5\xb3 vertinimo komisijose, konsultavo \xc4\xafvairius meno m\xc4\x97g\xc4\x97j\xc5\xb3 kolektyvus._NEWLINE_Taip pat R. Katinas vadovauja jo, ir jo \xc5\xbemonos suburtam chorui "Viva Voce" kuris seniau buvo \xc5\xbeinomas kaip Didysis choras. 2009 m. lapkri\xc4\x8dio m\xc4\x97nes\xc4\xaf R. Katino choras tarptautiniame chor\xc5\xb3 konkurse Antalijoje u\xc5\xbe\xc4\x97m\xc4\x97 pirmaj\xc4\x85 viet\xc4\x85 ir tapo laureatais.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'